ГушыIэ зи щIасэ ПщыхьэщIэ Мухьэмэд
Интернетым щызэхэт «ВКонтакте» жылагъуэ зэхуэсыпIэм «Бахъсэндэс» паблик къыщызэзыгъэпэща ПщыхьэщIэ Мухьэмэд Бахъсэн куейм и ЩIалэгъуалэ администрацэм и Iэтащхьэу иджыблагъэ хахащ. А унафэр щIалэгъуалэ зэгухьэныгъэм хэтхэм я зэIущIэм Iэ Iэт зэIухакIэ къыщащтащ.
ПщыхьэщIэ Мухьэмэд Бахъсэн куейм хыхьэ Къулъкъужын Ищхъэрэ къуажэм къыщалъхуащ, щIалэгъуалэ Iуэхухэм жыджэру зыкъыщегъэлъагъуэ, район, республикэпсо зэIущIэхэр къызэзыгъэпэщхэм яхэтщ.
«Мурадыр си бэщ, гугъэхэр нэхъыбэжщ. Дэтхэнэми жэуаплыныгъэ зэрытхьыр къыдгурыIуэу ди лэжьыгъэм дыпэрыувэмэ, ехъулIэныгъэфIхэр зыIэрыдгъэхьэфынущ», — жиIащ щIалэщIэм.
Я лэжьыгъэр зэрагъэпсыну щIыкIэр щызэпкърахым, ЩIалэгъуалэ администрацэм хэтхэм гулъытэ хэха зыхуэщIыпхъэу къалъытэхэр къыхагъэщащ. Ар нэхъыбэу зыхуэгъэпсар къуажэхэм я къабзагъэрщ, къуажэдэс щIалэгъуалэм я зэманыр сэбэпынагъ пылъу къызэгъэпэщынырщ. «ГушыIэр Тхьэм и щIасэщ, КВН джэгукIэр дублэжынущ», — жиIащ ПщыхьэщIэм.
Алокъуэ Аринэ.
